Hurghada

Hurghada (arabisk: ‏الغردقة‎, al-ġurdaqa, lokal dialekt: il-ġurdaga) er en by i Egypt og ligger ved kysten av Rødehavet. Den er Egypts tredje største by langs Rødehavet, etter Suez og Ismailia. Den er hovedstaden i Rødehavsguvernementet (Al-Bahr al-Ahmar). Byen er en av Egypts fremste turistsentre langs kysten av Rødehavet. Den hadde en befolkning på 160 901 i 2006, beregnet til 191 511 i 2017.«Al-Ghurdaqah (Hurghada)», City Population

 Turisme 
Byen og dets omkringliggende forsteder, flere som er bygd opp som rene turistmaskiner, er et populært reisemål for turister og egyptiske badegjester. Turisme er også byens hovednæringsvei. Byen regnes for å være et eldorado for sports- og fritidsdykkere. 

Det finnes to bysentrum, El Dahar og Sekalla (eller Sakkala, Siqala), et par kilometer fra hverandre, samt en langstrekt rekke med hoteller langs kysten. I nørheten ligger Hurghadaa flyplass med flyforbindelse til Midtøsten og Europa. Hele området strekker seg 30-40 km langs kysten.

Frem til begynnelsen av 1980-årene var Hurghada et lite fiskesamfunn. 

 Russiske Hurghada 
Hurghada er preget av russisk tilstedeværelse. Byen har hele fire skoler for russiske barn: Созвездие (Galakse), Наши Традиции (Våre tradisjoner), Дина (Dina) og Мир знаний (Verdens kunnskap, eller Den russiske skole i Hurghada); foruten også nyhetsbrevet MK. Mye av skiltingen i byen, per 2015, er på russisk. I juni 2015 hevdet utgiveren av MK, Yulia Shevel, at det var rundt 20 000 russere i Hurghada, noe som gjorde den til Egypts største russiske befolkning, men kun rundt 3000 er offisielt dokumentert.Abdallah, Buruddeen M. (6. juni 2015): «Hurghada: ‘Russian’ capital of Egypt» , Daily Trust. En del russiske kvinner i Hurghada har giftet seg med egyptiske menn via en 'urfi-prosess (ikke-sharia).Walby, Joanne (2010): "Extended Holiday in Hurghada: Russian Migrant Women and Urfi Marriage"  (PDF). 1. Surfacing. I 2017 åpnet Russland konsulat i Hurghada. «Russia to open consulate in Hurghada to boost tourism», The Cairo Post. 14. februar 2015. Arkivert fra originalen den 9. juli 2015

 Transport 
Offentlige kommunikasjon er dårlig utbygget, men mulighetene til å komme seg frem er likevel gode med et stort omfang av minibusser og drosjer. Hurghada er også base for et godt utbygget tilbud av turistbusser som har forbindelser til Kairo, Luxor og Aswan. Vegforbindelsen til disse byene er god. Hurghada har også ferjeforbindelse til Sharm el-Sheikh og Saudi-Arabia.

 Referanser 

 Eksterne lenker 


Kategori:Byer i Egypt
Kategori:Rødehavsguvernementet